钦定古今图书集成/明伦汇编/闺媛典/第214卷 > 五亭县君
## 钦定古今图书集成/明伦汇编/闺媛典/第214卷 > 五亭县君

按《明外史列女传》：“五亭县君，伊府宗室典柄之女。年
二十四，适杨仞。不两月，仞卒，号恸不食。或劝以舅姑
年老，且有遗孕，乃忍死襄事。及生男，家日落。万历二
十一年，河南大饥，宗禄久缺，纺绩三日不得一飧，语
孤曰：‘昔所以忍死者，以上有祖父母，且汝未成立耳。
今祖父母即世，汝年二十有五，值此凶馑，五日三饭，
情何以堪？我其死矣’。”母子恸哭。夜分，梦神语曰：“汝节
行上闻于天，当有以相助。”晨兴，母子述所梦，皆符，颇
怪之。县君素令子取屋后土作坯易粟，其日掘土得
钱数百，自是每掘辄得钱。一日，舍傍地陷，得石炭一
窖，取以供爨。延两月馀，官俸亦至，人以为苦节所感。